Euroopa Parlamendi resolutsioon,

10. mai 2011,

tähelepanekutega, mis on Euroopa Liidu 2009. aasta üldeelarve täitmisele heakskiidu andmist käsitleva otsuse lahutamatu osa, IX jagu – Euroopa Andmekaitseinspektor

EUROOPA PARLAMENT,

võttes arvesse Euroopa Liidu 2009. aasta üldeelarvet [1];

võttes arvesse Euroopa Liidu eelarveaasta 2009 lõplikku majandusaasta aruannet (SEK(2010) 963 – C7-0219/2010) [2];

võttes arvesse Euroopa Andmekaitseinspektori majandusaasta aruannet eelarve täitmisele heakskiitu andvatele institutsioonidele 2009. aastal tehtud siseauditite kohta;

võttes arvesse Euroopa Kontrollikoja aastaaruannet eelarveaasta 2009 eelarve täitmise kohta koos institutsioonide vastustega [3];

võttes arvesse vastavalt Euroopa Liidu toimimise lepingu artiklile 287 tehtud kontrollikoja avaldust, mis kinnitab raamatupidamise aastaaruande usaldusväärsust ja selle aluseks olevate tehingute seaduslikkust ja korrektsust [4];

võttes arvesse EÜ asutamislepingu artikli 272 lõiget 10 ja artikleid 274, 275 ja 276 ning Euroopa Liidu toimimise lepingu artikli 314 lõiget 10 ja artikleid 317, 318 ja 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit (A7-0117/2011),

1. märgib, et 2009. aastal oli Euroopa Andmekaitseinspektori käsutuses kulukohustuste assigneeringutena kokku 7000000 eurot (2008. aastal oli see summa 5300000 eurot) [6] ning assigneeringute kasutusmäär 81,44 % oli teiste institutsioonide keskmisest (97,69 %) väiksem;

2. märgib, et 2009. aasta aastaaruande koostamise ajal hindas kontrollikoda põhjalikult Euroopa Kohtu, Euroopa Ombudsmani ja Euroopa Andmekaitseinspektori järelevalve- ja kontrollisüsteeme ning uuris seejuures muu hulgas personali- ja muude halduskuludega seotud makseid sisaldavate tehingute täiendavat valimit;

3. märgib, et kontrollikoda leidis, et kümnest juhtumist nelja puhul ei olnud piisavalt ajakohastatud Euroopa Andmekaitseinspektori käsutuses olevaid andmeid, mille alusel tagatakse, et Euroopa Liidu ametnike personalieeskirjades [7] ette nähtud hüvitisi makstakse töötajatele kooskõlas vastavate ühenduse eeskirjade ja siseriiklike õigusaktidega; kontrollikoda leidis, et seetõttu tekib oht, et tehakse ebakorrektseid või alusetuid makseid;

4. toetab kontrollikoja ettepanekut, et töötajatelt tuleks nõuda asjakohaste ajavahemike järel nende isiklikku olukorda tõendavate dokumentide esitamist, ning et Euroopa Andmekaitseinspektor peaks täiustama kasutusel olevat süsteemi nimetatud dokumentide õigeaegse järelevalve ja kontrolli tegemiseks;

5. võtab teadmiseks Euroopa Andmekaitseinspektori vastuse selle kohta, et asutuse väiksuse tõttu aitab Euroopa Andmekaitseinspektorit sotsiaaltoetuste käsitlemisel individuaalsete maksete haldamise ja maksmise amet ja et individuaalsete maksete haldamise ja maksmise amet ajakohastab üks kord aastas teavet pere- ja ülalpeetavate laste toetuste kohta nende vormide põhjal, mis saadetakse Euroopa Andmekaitseinspektori töötajatele, ning et nende vormide kaudu laekunud teabe põhjal ajakohastatakse sotsiaaltoetuste maksmist; tunneb heameelt, et kontrollikoja soovitust arvesse võttes kavatseb Euroopa Andmekaitseinspektor parandada sotsiaaltoetuste teabe järelevalvet, ning kutsub Euroopa Andmekaitseinspektorit üles andma oma iga-aastases tegevusaruandes võetud meetmetest aru;

6. võtab teadmiseks kontrollikoja auditileiud selle kohta, et Euroopa Andmekaitseinspektor ei olnud vastavalt vajadusele kehtestanud finantsmäärusega ette nähtud järelkontrollisüsteemi ning et Euroopa Andmekaitseinspektori vastu võetud sisekontrollistandardites ei olnud ka sätestatud, et standardsete finantsmenetluste puhul tehtavad erandid peavad olema nõuetekohaselt keskregistrisse kantud;

7. võtab teadmiseks Euroopa Andmekaitseinspektori vastuse selle kohta, et kõik Euroopa Andmekaitseinspektori tehtud tehingud, sealhulgas nende otsetoetuste hüvitamine, mida on maksnud Euroopa Andmekaitseinspektori nimel teised institutsioonid, läbivad eelkontrolli; tunneb heameelt, et kontrollikoja soovitust arvesse võttes kavatseb Euroopa Andmekaitseinspektor analüüsida, kuidas rakendada järelkontrolli alates 2011. aastast, ning kutsub Euroopa Andmekaitseinspektorit üles andma oma iga-aastases tegevusaruandes võetud meetmetest aru;

8. nõustub Euroopa Andmekaitseinspektori seisukohaga asutuse väiksuse ning koostöö- ja teeninduslepingute raames toimuva jagatud menetluse iseärasuste kohta; palub Euroopa Andmekaitseinspektoril selgitada, milliste teiste institutsioonide abi Euroopa Andmekaitseinspektor vajaks kontrollikoja soovituse elluviimiseks, ning anda teavet selle kohta, millal oleks soovitus võimalik ellu viia; tunneb heameelt Euroopa Andmekaitseinspektori otsuse üle rakendada kontrollikoja tähelepanekut sisekontrolli standardite kohta ning luua registreeritud erandite keskne loend, ning kutsub Euroopa Andmekaitseinspektorit üles andma oma iga-aastases tegevusaruandes tehtud edusammude kohta aru;

9. juhib tähelepanu sellele, et kontrollikoda märkis oma aastaaruandes, et Euroopa Andmekaitseinspektori audit ei andnud alust muudeks olulisteks tähelepanekuteks;

10. märgib, et kuna asutus on väike, teeb see halduskoostööd paljude teiste institutsioonidega, eelkõige komisjoni talitustega (personali- ja turvalisusküsimuste peadirektoraat, eelarve peadirektoraat, hariduse ja kultuuri peadirektoraat, siseauditi talitus), Euroopa Liidu Väljaannete Talitusega, Euroopa Parlamendi talitustega (kinnisvara ja infrastruktuuri, turvalisuse, infotehnoloogia, trükikoja, kommunikatsiooni jne vallas) ning nõukogu tõlketalitusega; tunnustab Euroopa Andmekaitseinspektorit halduskoostöö eduka tugevdamise eest;

11. tuletab meelde, et kõigi Euroopa Andmekaitseinspektori lähetuste haldamisega tegeleb komisjoni nõuete büroo (komisjoni, Euroopa Parlamendi ja nõukogu peasekretäride vahelise, koos Euroopa Andmekaitseinspektoriga 7. detsembril 2006 alla kirjutatud halduskoostöölepingu alusel, mis kehtib alates 16. jaanuarist 2007 kolm aastat) ning et (halduskoostöölepingu alusel Euroopa Andmekaitseinspektori siseauditi talituse funktsiooni täitva komisjoni siseaudiitori poolt tehtud) hindamine tõendas, et sisekontrollisüsteem on nõuetekohaselt toimiv ja tõhus ning see andis piisavalt kinnitust asutuse eesmärkide saavutamise kohta;

12. väljendab heameelt selle üle, et igal aastal avaldatakse asutuse valitud liikmete (Euroopa andmekaitseinspektor ja inspektori asetäitja) majanduslike huvide deklaratsioonid, mis sisaldavad asjaomast teavet tasustatavate ametikohtade või deklareeritava kutsetegevuse kohta;

13. palub, et Euroopa Andmekaitseinspektor lisaks järgmise aasta (2010. aasta) tegevusaruandesse peatüki, milles esitatakse ülevaade Euroopa Parlamendi eelarve täitmisele heakskiidu andmise otsuste kohaselt vastaval aastal võetud järelmeetmete kohta.

[1] ELT L 69, 13.3.2009.

[2] ELT C 308, 12.11.2010, lk 1.

[3] ELT C 303, 9.11.2010, lk 1.

[4] ELT C 308, 12.11.2010, lk 129.

[5] EÜT L 248, 16.9.2002, lk 1.

[6] 2006: 4100000 eurot.

[7] EÜT L 56, 4.3.1968, lk 1.

--------------------------------------------------